和葉野渡易古銅瓶韻
作者：衛宗武
朝代：宋

paragraphs: 此方而彼圓，何異冰與炭。
彼工而此樸，土簋眎玉瓚。
達人以道觀，萬殊等一貫。
我有四耳尊，自謂今之冠。
刻畫盡精微，光澤加璀璨。
流傳知幾年，器不減周漢。
肯使居水湄，敬用如始盥。
殆類古罍洗，盆盎不可亂。
以好易所好，在昔有公案。
張硯晉卿石，坡老詩可按。
于以篤心盟，豈但榮目觀。
緬思古之人，未嘗不三歎。
君家螭文壺，相去未能半。
癡兒厭家雞，咄咄求互換。
四美欲其并，片言爲之贊。
慨然湖海襟，弗以錙銖算。
捷于響斯答，不寶己所玩。
折簡墨未乾，訂金言靡叛。
信云義易利，殆類耕遜畔。
將以舂容篇，溢目珠璣粲。
捧持簪春花，恨無雙玉腕。
凡物各有匹，以時而合散。
干將與莫邪，蛟龍可水斷。
方其埋豐城，雌雄元未判。
神光射斗牛，如烈山以爨。
方冊紀載詳，晉史稽所竄。
一謂歸張華，一謂屬雷煥。
變化復成偶，奔逸不可絆。
嗟予欠義方，所謂亦云謾。
求得既膺銘，負慚尤汗渙。
命之謹所藏，珍重勿褻翫。
子孫其永懷，豈但目前看。